MS Dhoni: 2 ಸಾವಿರ ಕೋಳಿಮರಿಗಳಿಗೆ ಆರ್ಡರ್: ಕಡಕ್ ಕೋಳಿಯತ್ತ ಧೋನಿ ಚಿತ್ತ ಅಂತರಾಷ್ಟ್ರೀಯ ಕ್ರಿಕೆಟ್ಗೆ ಈಗಾಗಲೇ ಮಹೇಂದ್ರ ಸಿಂಗ್ ಧೋನಿ ನಿವೃತ್ತಿ ಘೋಷಿಸಿದ್ದಾರೆ. ಅತ್ತ ಇಂಡಿಯನ್ ಪ್ರೀಮಿಯರ್ ಲೀಗ್ ಕೂಡ ಮುಕ್ತಾಯವಾಗಿದೆ. ಇದರ ನಡುವೆ ಸಿಎಸ್ಕೆ ನಾಯಕನ ಮುಂದಿನ ನಡೆಯೇನು ಎಂಬ ಪ್ರಶ್ನೆಗಳು ಹುಟ್ಟಿಕೊಂಡಿದ್ದವು. ಏಕೆಂದರೆ ಐಪಿಎಲ್ನಲ್ಲಿ ಸತತ ವೈಫಲ್ಯ ಹೊಂದಿದ್ದ ಧೋನಿ ನಿವೃತ್ತಿ ನೀಡಲಿದ್ದಾರೆ ಎನ್ನಲಾಗಿತ್ತು. ಆದರೆ ಮುಂದಿನ ಸೀಸನ್ನಲ್ಲೂ ಕಣಕ್ಕಿಳಿಯುವುದಾಗಿ ಮಾಹೀ ಘೋಷಿಸಿದ್ದಾರೆ. ಅದರ 2021ರ ಸೀಸನ್ಗೂ ಮುನ್ನ ಮತ್ತೊಂದು ಉದ್ಯಮದತ್ತ ಧೋನಿ ಚಿತ್ತ ನೆಟ್ಟಿದ್ದಾರೆ. ಹೌದು, ಐಪಿಎಲ್ 13ನೇ ಆವೃತ್ತಿ ಮುಕ್ತಾಯ ಬಳಿಕ ಧೋನಿ ತವರಿಗೆ ಆಗಮಿಸಿದ್ದು, ಅದರ ಬೆನ್ನಲ್ಲೇ ಕೋಳಿ ಸಾಕಾಣೆಯತ್ತ ಮುಖ ಮಾಡಿದ್ದಾರೆ. ಅದು ಅಂತಿಂಥ ಕೋಳಿಯಲ್ಲ. ಭಾರೀ ಬೇಡಿಕೆಯಿರುವ ಕಡಕ್ನಾಥ್ ಹೆಸರಿನ ಖಡಕ್ ಕೋಳಿಗಳು. ಈಗಾಗಲೇ ಧೋನಿ 2 ಸಾವಿರ ಕಡಕ್ನಾಥ್ ಕೋಳಿ ಮರಿಗಳಿಗೆ ಆರ್ಡರ್ ಮಾಡಿದ್ದಾರೆ ಎನ್ನಲಾಗಿದೆ. ಇದಕ್ಕಾಗಿ ಕೋಳಿ ಸಾಕಾಣಿಕೆ ಕೇಂದ್ರವನ್ನು ಸ್ಥಾಪಿಸಲಾಗಿದ್ದು, ವಿಶೇಷ ತಳಿ ಕೋಳಿಗಳನ್ನು ಸಾವಯವ ಪದ್ಧತಿಯಲ್ಲಿ ಸಾಕಲಿದ್ದಾರೆ ಎಂದು ಹೇಳಲಾಗಿದೆ. ಧೋನಿ ಗೆಳೆಯರ ಮೂಲಕ ಜಬುವಾದ ಕಡಕ್ನಾಥ್ ಕೋಳಿ ಸಂಶೋಧನಾ ಕೇಂದ್ರಕ್ಕೆ 2 ಸಾವಿರ ಕೋಳಿಮರಿಗಳಿಗಾಗಿ ಸಂಪರ್ಕಿಸಿದ್ದು, ಆದರೆ ಇಷ್ಟೊಂದು ಕೋಳಿಗಳು ಇರದ ಕಾರಣ ತಾಂಡ್ಲದ ರೈತರ ಮೂಲಕ ಪಡೆದುಕೊಳ್ಳುವಂತೆ ತಿಳಿಸಿರುವುದಾಗಿ ಸಂಶೋಧನಾ ಕೇಂದ್ರದ ನಿರ್ದೇಶಕರು ಹೇಳಿದ್ದಾರೆ. ಇದರಿಂದ ಧೋನಿಯ ಕುಕ್ಕುಟೋದ್ಯಮದ ವಿಚಾರ ಬಹಿರಂಗವಾಗಿದೆ.ಕಪ್ಪು ಬಣ್ಣವನ್ನು ಹೊಂದಿರುವ ಕಡಕ್ನಾಥ್ ಕೋಳಿ ತಳಿಯು ಅಪರೂಪದ ತಳಿಯಾಗಿದ್ದು, ಇದರ ರಕ್ತ ಹಾಗೂ ಮಾಂಸ ಬಣ್ಣಗಳೂ ಕೂಡ ಕಪ್ಪಾಗಿರುತ್ತದೆ. ಈ ಕೋಳಿಗಳ ಮೂಲ ಮಧ್ಯ ಪ್ರದೇಶದ ಜಬುವಾ ಜಿಲ್ಲೆ ಎನ್ನಲಾಗಿದ್ದು, ಈ ತಳಿಗಳಲ್ಲಿ ಆರೋಗ್ಯಕರ ಅಂಶಗಳು ಹೇರಳವಾಗಿರುವುದರಿಂದ ಭಾರೀ ಬೇಡಿಕೆಯಿದೆ.